# Mirades des del confinament

Mirades des del confinament és un fotomosaic de l'artista barceloní Joan Fontcuberta i Vilà, situat a la Plaça de Cal Font d'Igualada (l'Anoia). És el fotomosaic permanent de ceràmica més gran del món.
L'obra consta d'onze quadres, de gairebé cinc metres d'amplada i 3 d'alçària, col·locats l'un al costat de l'altre. Cadascun d'aquests panells són mosaics fets a partir de fotografies, fetes durant el confinament domiciliari per la pandèmia de coronavirus que va afectar els Països Catalans entre el març i el maig de 2020, de quinze mil ciutadans anònims que van respondre la crida de l'entitat Òmnium Cultural, que va rebre més de 64.000 imatges (d'aquestes se'n van utilitzar 39.600) d'aquest període; els onze mosaics formen el dibuix d'una persona que diu una lletra amb llengua de signes catalana, fent que si es llegeix d'esquerra a dreta la paraula que s'esdevé és «solidaritat». A partir d’un algoritme, es van triar les imatges utilitzant criteris per a mesurar el color, el to o la densitat de les imatges. Per a la realització de Mirades des del confinament, Fontcuberta va utilitzar els Googlegrames, tècnica que l'artista va començar a usar el 2004, essent un dels a fer-los servir per a confeccionar les seves obres.
El novembre del 2020 es va saber que el mural s'instal·laria a Igualada, epicentre de la pandèmia a Catalunya, amb el brot que va afectar la Conca d'Òdena.
El mural es va inaugurar el 17 de juliol de 2021, en un acte organitzat per Òmnium Cultural, el Festival Cruïlla de Barcelona i l'Ajuntament d'Igualada, amb el títol «Homenatge nacional a les persones que lluiten contra la Covid-19». L'acte el va conduir la periodista i membre de la junta nacional d'Òmnium Cultural Mònica Terribas, i va comptar amb les intervencions del batlle d'Igualada Marc Castells, el president d'Òmnium Anoia Pere Joan Vinós, el conseller d'Ensenyament Josep Gonzàlez i Cambray, la presidenta del Parlament de Catalunya Laura Borràs i Castanyer, el president d'Òmnium Cultural Jordi Cuixart i Navarro, el director del Festival Cruïlla Jordi Herreruela i el mateix autor del mural. També va comptar amb la presència de l'infermera Tijana Postic Bijavica, la professora Almodis Orellana, el metge i locutor de ràdio Xavier Cantero i Francesc Ricart, pacient de Covid-19 l'abril de 2020, que van explicar les dificultats que han tingut al llarg de la pandèmia. L'acte va anar acompanyat de la música de Cesk Freixas i va concloure amb l'estrena de la peça musical «Mirar endavant», del compositor Carles Prat i l'escriptora Anna Marsal, interpretada per la Jove Orquestra Simfònica de l’Anoia sota la direcció de Josep Miquel Mindán i Seuba, els solistes Pau Sastre i Judit Robles, i desenes de cantaires dels cors Exaudio, Coral Xalest, Cor Omnes, Coral Gatzara, Coral Els Verdums i Coral Mixta.

## Referències

* 1 2 TV3. «Telenotícies - Joan Fontcuberta ens explica els detalls del seu mosaic "Mirades des del confinament"». [Consulta: 19 juliol 2021].
* ↑ EFE. «Joan Fontcuberta hace un homenaje a la solidaridad durante el confinamiento con 50.000 fotografías» (en castellà), 17-07-2021. [Consulta: 19 juliol 2021].
* 1 2 «Joan Fontcuberta: "Amb el mural d'Igualada expliquem de manera visual què va passar durant el confinament"». El Punt Avui. [Consulta: 19 juliol 2021].
* 1 2 «Mirades des del confinament». El Temps. [Consulta: 19 juliol 2021].
* ↑ «El gran muntatge fotogràfic de Joan Fontcuberta s’instal·larà permanentment a Igualada». [Consulta: 19 juliol 2021].
* ↑ Rosich, Marina Llansana. «L'homenatge més gran». [Consulta: 19 juliol 2021].
* ↑ «Igualada acollirà de manera permanent un fotomosaic de Joan Fontcuberta i Òmnium» (en catalan). [Consulta: 19 juliol 2021].
* ↑ «Igualada inaugura el mosaic gegant de Joan Fontcuberta». El 9 Nou. [Consulta: 19 juliol 2021].
* 1 2 «Igualada homenatja a tots els que lluiten contra la covid en un gran acte a Cal Font». La Veu de l'Anoia, 16-07-2021. [Consulta: 19 juliol 2021].
* ↑ 324cat. «Igualada inaugura un mosaic gegant en homenatge als qui lluiten contra la covid-19», 17-07-2021. [Consulta: 19 juliol 2021].
* ↑ «El mural en honor a les víctimes de la covid més gran del món és a Igualada». [Consulta: 19 juliol 2021].
* ↑ «Igualada acollirà un gran homenatge nacional als lluitadors contra la Covid-19 el proper 17 de juliol». Òmnium Cultural. [Consulta: 19 juliol 2021].
* ↑ Vendrell, Miti. «Igualada acull l’homenatge de país als que s’han encarat al virus». Regió7, 18-07-2021. [Consulta: 19 juliol 2021].